L'Ajuntament de Bétera dona a conéixer la seua Biblioteca Pública Municipal entre els més xicotets del municipi
16 de febrer de 2024

“Coneix la teua Biblioteca” és una iniciativa amb la qual es pretén fomentar l'hàbit de lectura entre els escolars.

A partir del 4 de març els veïns i veïnes de Bétera també podran gaudir de la nova Biblioteca situada en el Centre Cívic.

El Consistori beterense, a través de l'àrea d'Educació, ha posat en marxa, un any més, la iniciativa “Coneix la teua Biblioteca”. Durant dos setmanes els escolars beterenses acudeixen a aquest espai municipal per a endinsar-se en el meravellós món dels llibres.

Hui l'Alcaldessa de Bétera, Elia Verdevío, al costat del regidor d'Educació, Manuel Chover han acudit a una d'aquestes sessions a la Biblioteca Municipal. “Els beneficis que aporta la lectura en aquestes edats són insubstituïbles perquè estimula la imaginació i ajuda al desenvolupament del pensament”, ha explicat Elia Verdevío.

L'objectiu d'aquesta activitat és donar a conéixer la Biblioteca Pública Municipal als xiquets, xiquetes i joves, i a través d'ells a les famílies beterenses, en una experiència única, molt divertida i enriquidora mitjançant una sessió d'animació lectora.

“Aquesta iniciativa, que es realitza dins del Pla de Foment de la Lectura, està dirigida a escolars de nivells educatius en els quals es considera necessari reforçar l'hàbit lector”, ha destacat Manuel Chover durant la visita.

En concret en aquesta activitat estan participant els estudiants de tercer d'infantil, tercer i sisé de primària i tercer de l'ESO dels centres educatius de Bétera: Nostra Senyora del Carmen, Marqués de Dosaigües, Sant Patrici, Camp de Túria, Lloma del Mas, AVAPACE i l'IES Les Alfàbegues.

Dinàmica de l'activitat

Aquesta activitat consta de tres parts. D'una banda, la recepció de l'alumnat i una visita per la Biblioteca on s'explica què és aquest espai, com es poden fer el carnet de socis i quins són els seus drets i obligacions com a usuaris. Després es realitza una sessió d'animació lectora amb Rodamons Teatre i per a finalitzar es deixa temps lliure als escolars perquè descobrisquen la Biblioteca, llambreguen llibres, pregunten i es moguen amb total llibertat per les instal·lacions.

Una Biblioteca en plena expansió

Projectes com aquest permeten que la Biblioteca cresca en el nombre de socis, augmentant, sobretot, l'expedició de carnets a usuaris cada vegada més joves.

“La nostra Biblioteca va tancar l'any 2023 amb un total de 26.509 usuaris, dels quals 6.144 eren xiquets i xiquetes”, ha confirmat l'Alcaldessa qui ha animat “a tots els veïns i veïnes a visitar aquest espai obert a la lectura, a participar en totes les activitats que organitzem així com també en els Clubs de Lectura, tant d'adults com de joves, que tan bé estan funcionant en el nostre municipi”.

En eixe sentit, cal destacar que la Biblioteca de Bétera va realitzar en 2023 un total de 9.916 préstecs de llibres en paper i 4.172 préstecs de llibres digitals. Amb una mitjana de més de 800 llibres prestats al mes, novembre ha sigut el mes de l'any que més llibres s'han prestat amb un total de 1.078 llibres, 167 en valencià, 870 en castellà i 41 en altres idiomes.

Un creixement de préstecs i usuaris que el regidor d'Educació ha valorat “molt positivament igual que la sala d'estudi que amplia el seu horari en període d'exàmens i que compta amb gran afluència d'estudiants any rere any”.

Nova Biblioteca

A més, tant l'Alcaldessa com el regidor han informat que “amb l'obertura del Centre Cívic, a partir del pròxim 4 de març, Bétera comptarà amb una nova Biblioteca Municipal”. Sent un nou espai, reservat per al préstec de llibres i la lectura, que donarà servei a la zona sud de Bétera i permetrà a tots els veïns i veïnes adquirir llibres i gaudir de la lectura. Així mateix el Centre Cívic, situat al carrer Turquesa, també comptarà amb sales d'estudi perquè els estudiants preparen els seus exàmens en un entorn propici per a l'estudi.